
R E P U B L I K A  E  S H Q I P Ë R I S Ë
KUVENDI
KOMISIONI PËR POLITIKËN E JASHTME

Dokument parlamentar


Tiranë, më 19 prill 2022 


RAPORT
(Për dhënie mendimi)

PËR PROJEKTLIGJIN
“PËR RATIFIKIMIN E MARRËVESHJES SË HUAS, NDËRMJET REPUBLIKËS SË SHQIPËRISË (HUAMARRËSI), PËRFAQËSUAR NGA MINISTRIA E FINANCAVE DHE EKONOMISË, DHE KFW FRANKFURT AM MAIN (KFW), DHE KORPORATËS ELEKTROENERGJITIKE SHQIPTARE (KESH) (AGJENCIA E ZBATIMIT TË PROJEKTIT), PËR REHABILITIMIN 
E HIDROCENTRALIT TË FIERZËS”


· HYRJE

Më datë 19 prill 2022 Komisioni për Politikën e Jashtme, në cilësinë e Komisionit për dhënie mendimi, në zbatim të neneve 32-38 të Rregullores së Kuvendit shqyrtoi projektligjin ”Për ratifikimin e marrëveshjes së huas, ndërmjet Republikës së Shqipërisë (huamarrësi), përfaqësuar nga Ministria e Financave dhe Ekonomisë, dhe Korporatës Elektroenergjetike Shqiptare (KESH) (agjencia e zbatimit të projektit) dhe KfW Frankfurt am Main (KfW), për rehabilitimin e hidrocentralit të Fierzës”, propozuar nga Këshilli i Ministrave.

[bookmark: _GoBack]Në mbledhjen e Komisionit për paraqitjen e projektligjit ishtin të pranishëm zoti Gjergj Simaku, Zëvendësministër i Infrastrukturës dhe Energjisë, zonja Kesjana Halili, Drejtore e Drejtorisë së Përgjithshme të Borxhit Publik dhe Bashkërendimit të Ndihmës së Huaj në Ministrinë e Financave dhe Ekonomisë, zoti Fatos Bundo, Drejtor i Njësisë së Menaxhimit të Projekteve për Sigurinë e Digave e të ftuar të tjerë.


I.	BAZA KUSHTETUESE E PROJEKTLIGJIT 

Propozimi i projektligjit që vjen si nismë ligjore nga Këshilli i Ministrave mbështetet në nenin 121 të Kushtetutës e në nenin 17, të ligjit nr.43/2016, “Për marrëveshjet ndërkombëtare në Republikën e Shqipërisë”, dhe është në përputhje me legjislacionin e brendshëm dhe atë ndërkombëtar.





II.	QËLLIMI DHE PËRMBAJTJA E PROJEKTLIGJIT
Ky projektvendim synon ratifikimin e marrëveshjes së huas, ndërmjet Republikës së Shqipërisë (huamarrësi), përfaqësuar nga Ministria e Financave dhe Ekonomisë, dhe Korporatës Elektroenergjetike Shqiptare (KESH) (agjencia e zbatimit të projektit) dhe KfW Frankfurt am Main (KfW), për rehabilitimin e hidrocentralit të Fierzës, nëpërmjet së cilës akordohet një hua në shumën prej 40 000 000 eurosh.
Kjo marrëveshje e huas është bazuar në marrëveshjen e datës 27 janar 2021, ndërmjet qeverisë së Republikës Federale të Gjermanisë dhe Republikës së Shqipërisë për bashkëpunimin financiar.
Qëllimi i Huas është të kontribuojë në zhvillimin social-ekonomik të vendit, duke siguruar furnizim me energji për kohë të gjatë, të qëndrueshëm dhe pa impakt në klimë, duke zgjeruar periudhën e shfrytëzimit të HEC-it të Fierzës me të paktën 30 vjet dhe duke rritur efiçencën e tij.

III. 	EFEKTET FINANCIARE
Sa i takon efekteve financiare, sqarojmë se Marrëveshja e huas që propozohet të ratifikohet nëpërmjet këtij projektvendimi, ka termat financiarë të mëposhtëm:
-	Shuma: 40,000,000 euro;
-	Interesi: i përcaktueshëm në momentin e disbursimit norma bazë ICAPEURO + 0.55% marzhi;
-	Tarifa e menaxhimit: 1% e shumës së huasë;
-	Komision angazhimi: 0.25% në vit e shumës së padisbursuar së huasë;
-	Maturimi: 26 vjet, ku 6 vjet janë pa pagesë principali.
Programi, është parashikuar në programin buxhetor afatmesëm 2022-2024 dhe, më konkretisht, në programin “Mbështetje për energjinë” të Ministrisë së Infrastrukturës dhe Energjisë.
Nuk priten kosto shtesë pas këtij projekti. Kostot për mirëmbajtje do të mbeten ato që janë, madje pritet që ato të zvogëlohen të paktën për dekadën e ardhshme.

IV.	DISKUTIMET NË KOMISION 
Znj. Mimi Kodheli, Kryetare e Komisionit, pasi theksoi se Komisioni për Politikën e Jashtme e shqyrton këtë projektligj në cilësinë e Komisionit për dhënie mendimi, në zbatim të neneve 32-38 të Rregullores së Kuvendit, ia dha fjalën zotit Gjergj Simaku, Zëvendësministër i Infrastrukturës dhe Energjisë
Z. Simaku bëri prezantimin e projektligjit duke theksuar se ky projektligj është në përputhje dhe në zbatim të programit politik të qeverisë shqiptare. Projekti ka një rëndësi të veçantë sepse ka të bëjë me riparimin dhe rehabilitimin e agregateve, tha ai. Përveç rritjes së sigurisë së Hidrocentralit të Fierzës projekti do të kontribuojë edhe në përmirësime të të ndjeshme teknologjike, në rritjen e kapaciteteve dhe prodhimtarisë të tij. 
Më tej z. Fatos Bundo, Drejtor i Njësisë së Menaxhimit të Projekteve për Sigurinë e Digave, në përgjigje të interesimit të deputetëve dha një sërë shpjegimesh të detajuara përsa i përket kalendarit të punimeve rehabilituese, kushteve dhe afateve teknike të projektit.  
Z. Lavdrim Krrashi, në cilësinë e relatorit, vlerësoi nismë  dhe rëndësinë e saj të veçantë për një objekt strategjik ne garantimin e furnizimit me energji elektrike. Duke falënderuar  për prezantimin e detajuar, ai ftoi kolegët ta miratonin projektligjin.  
Znj. Mimi Kodheli, shprehu mbështetjen e saj të plotë ndaj nismës në një sektorin e energjisë me vlera jetike për vendin, veçanërisht në kontekstin aktual gjeo-politik. Në përfundim të diskutimeve ajo ftoi Komisionin për të votuar projektligjin unanimisht.

· PËRFUNDIME 
Në aspektin ligjor, projektligji është në përputhje me Kushtetutën dhe legjislacionin në fuqi.
Në aspektin procedural, projektligji është paraqitur në përputhje me Rregulloren e Kuvendit.
Në përfundim, Komisioni për Politikën e Jashtme  votoi projektligjin  në parim,  nen për nen dhe në tërësi dhe pasi e miratoi atë me unanimitetin e deputetëve të pranishëm u shpreh dakord për kalimin e këtij projektligji për miratim në seancë plenare.  

   RELATOR                                                                                      KRYETARE

Lavdrim KRRASHI                                                                        Mimi KODHELI

